В ново обръщение към нацията, излъчено пряко на 16 март, късно вечерта, министър-председателят на Тунис обяви следните допълнителни мерки във връзка с разпространението на вируса COVID-19:

* затваряне на въздушното пространство и сухопътните граници на Тунис, считано от 18 март т.г., с изключение на ограничени случаи на въздушна евакуация;
* забрана на всякакви събирания на хора и в частност – пазари, публични бани и празненства;
* отмяна на всички спортни прояви (до момента бяха отменени културните, научните и обществени прояви, но се позволяваха спортни мероприятия, при условие че протичат без публика);
* въвеждане на 5 часов работен ден на две смени, така че засичането на служителите да е в минимална степен.

В допълнение, вчера столична община обяви затваряне на основните обществени паркове в град Тунис.

Важно и **предизвикващо притеснение развитие** е разпространено от Лекарския съюз комюнике, съдържащо **препоръки до всички доктори в страната (в т.ч. лекарите на частна практика и частните болници**), в което се посочва, че предвид изключително ограничения ресурс и възможности на здравната система в страната, се препоръчва: засилване на санитарните и хигиенни мерки, реорганизация на приемното време, с оглед недопускане на струпвания, отмяна на планирани консултации. **Тревога и въпросителни поставя следната формулировка „отлагане, до ново разпореждане, на консултации и неспешни случаи, както и приемане в болница на чуждестранни граждани“.** Прави се уточнение, че забрана за извършване на всякакви неспешни консултации ще бъде издадена скоро.

Както информирахме с наша грама от вчера, с нота на МВнР бяхме уведомени за информация с подобно съдържание, предоставена от Националната обсерватория по нови и нововъзникващи болести. Там обаче ставаше въпрос само за пациенти от рискови държави, което не включваше България. Съгласувано с ДЧЕС, се очаква ръководителят на ДЕС Бергамини да повдигне този въпрос и да поиска разяснения по време на своя среща с министъра на външните работи на Тунис, насрочена за утре, 18.03.

**Предвид горното, предлагам сайтът на МВнР и посолството в Тунис да бъде осъвременен с актуализираните данни, изпратени в искания табличен вид, както и да бъде публикувана следната допълнителна информация за българските граждани, живеещи в Тунис:**

**Във връзка с разпространението на вируса COVID-19, съветваме българските граждани, намиращи се в Тунизийската република, да спазват стриктно препоръките на тунизийските власти и в максимална степен да ограничат пътуванията си в страната, излизанията и социалните си контакти.**

**Припомняме, че в съответсвие с обявените мерки, границите на страната ще бъдат напълно затворени, считано от 18 март. В допълнение, са забранени всякакви струпвания на хора, в т.ч пазари, спортни и културни прояви. Учебните заведения, в т.ч. училища, детски градини и ясли, както и факултативните детски и спортни занимания (клубове, фитнес зали) са отменени, за момента до 28 март вкл. Институциите ще продължат да работят, като контактите с клиенти ще бъдат максимално ограничени. Предстои забрана за извъшване на редовни медицински консултации и неспешни медицински интервенции. Много от часттните медицински кабинети затварят за неопределен период от време.**